google/wiki40b huggingface dataset:
Strengteori

Strengteori er en modell i fysikken som har som mål å beskrive universets minste byggesteiner. De fundamentale byggesteinene i strengteorien er endimensjonale strenger. Det vil si at de har en utstrekning, i motsetning til tidligere modeller som har vært basert på null-dimensjonale partikler. Analogien til strengteori er musikk, og det vi oppfatter som energi/materie er bare frekvensen/tonen til en vibrerende streng.

Strengteori innebærer flere romdimensjoner, eksempelvis har David Gross' «Princeton-String-Quartett» beskrevet en superstrengteori med 10 dimensjoner og en bosonbasert med 26-dimensjoner, «foldet» til 10 dimensjoner.
Strengteorien har som mål å løse ett av de store problemene innen teoretisk fysikk: Å forene kvantemekanikk med den generelle relativitetsteorien for å finne den endelige «teorien om alt». Kvantemekanikk er nødvendig for å beskrive fysikk over små avstander og har fram til nå kunnet anvendes til å beskrive tre av de fire fundamentale naturkreftene: elektromagnetismen, sterk kjernekraft og svak kjernekraft. Den generelle relativitetsteorien er en klassisk (i motsetning til kvantemekanikk) teori som beskriver gravitasjon. Det har vist seg gravitasjon ikke lar seg formulere som en kvantemekanisk teori. Det er her en av de viktigste utfordringene ligger for dagens fysikere; å forene de fire fundamentale naturkreftene i en og samme teori. Den hittil mest vellykkede strengteorien er M-teori.
Marrakesh-traktaten

Marrakesh-traktaten, nærmere bestemt: «Marrakesh-traktaten for tilretteleggelse av tilgang til publiserte verker, for personer som er blinde, svaksynte eller på annen måte alvorlig handicappet i forhold til praktisk visuell lesing av tekst fra papir eller skjerm» (På Engelsk: «Marrakesh Treaty to Facilitate Access to Published Works for Persons Who Are Blind, Visually Impaired, or Otherwise Print Disabled», senere omdøpt til: «The Marrakesh VIP Treaty»), ble vedtatt på en internasjonal diplomatisk konferanse i Marrakesh, Marokko, 2013-07-27. Traktaten administreres av Den internasjonale opphavsrettsorganisasjonen (WIPO) og ble underskrevet av Norge 2014-06-20.

Hensikt

Traktaten sikrer at en organisasjon, bemyndiget av staten, skal unntas vanlige opphavsrettsregler, slik at organisasjonen, uten vederlag til opphavsrettshaver, skal kunne både få tilgang til utgivers originaler av åndsverket, for direkte tilrettelegging, eller slik at den bemyndigede organisasjonen selv kan produsere en tilpasset form av materialet.

Deretter skal organisasjonen, enten direkte eller gjennom tilsvarende bemyndigede organisasjoner i andre land, kunne distribuere disse tilpassede utgavene til bruk for personer som staten anser som ikke dyktige til å bruke den opprinnelige originale utgivelsen.

Tilpassede formater

Tilpasset format kan typisk være Punktskrift også kalt blindeskrift eller braille, enten med digital leselist eller preget på papir, eller formatet kan være DAISY Digital Lydbok som idéelt er en kombinasjon av både spesialtilpasset lydbok og e-bok.

Traktaten forutsetter enten bruk av kopibeskyttelse via Digital rights management eller at materialet på annen måte skal sikres mot at ikke-funksjonshemmede, ikke-kvalifiserte brukere får tilgang.
Erik Lindegren-priset

Erik Lindegren-priset er en lyrikkpris på 100 000 SEK som blir delt ut hvert annet år av Luleå kommune. Prisvinneren utpekes av en jury som består av tre til fem ledende litteraturkjennere. Prisen deles ut i forbindelse med arrangementet Bok & Bild. I 2006 ble arrangementet forskjøvet ett år og det ble heller ikke delt ut noen pris det året. 
I 2007 ble en ny pris innstiftet, Lilla Erik Lindegren-priset, med et prisbeløp på 5 000 SEK som deles ut til en ung forfatter mellom som er mellom 15-20 år gammel. Denne prisen blir på samme måte som Erik Lindegren-priset delt ut hvert annet år.
Stockholms Dagblad

Stockholms Dagblad (SD) var en konservativ morgenavis som utkom i Stockholm 1824–1931.
Avisen var fra først av et annonsetidsskrift for offentlige kunngjøringer og ble derfor vurdert som et halvoffisielt organ. Dens første utgivere var byens notarius og en boktrykker. 
Stockholms Dagblad var i siste halvdel av 1920-tallet Sveriges første avis i tabloidformat. Det siste nummeret utkom 19. september 1931. Avisen ble deretter slått sammen med Stockholms-Tidningen.
Prosopocoilus spectabilis

Utseende

En middelsstor til stor (hannene 27-49 millimeter), kraftig, blank, svart hjortebille med oransje sideflekker på pronotum og dekkvinger. Store hanner har lange, krumme kjever med tenner bare i den ytre delen. Hodet er uten påfallende kjøler eller knøler, pannen foran bredt, U-formet innbuktet med et lite, kort framspring i midten. Antennene har en tre-leddet vifte. Pronotum er betydelig bredere enn langt, rundet. Undersiden er svart med oransje flekker bak mellomhoftene. Hunnen er mindre og mer bred og oval enn hannen, uten forstørrede kjever, svært blank. Hodet er grovt og kraftig punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er utbredt på Sumatra.
Søndre Jarlsberg sorenskriveri

Søndre Jarlsberg sorenskriveri var et sorenskriveri i dagens Vestfold. Sorenskriveriet ble opprettet i 1684, og var frem til 1847 sammensatt av følgende tinglag; Ramnes, Borre, Sem, Nøtterøy, Stokke og Andebu. Etter 1847 bestod sorenskriveriet av tinglagene Stokke, Sem og Nøtterøy. Ved resolusjon 20. februar 1849 ble Tjøme overført fra Larvik sorenskriveri.
Ladestedet Åsgårdstrand hørte dels til Sem og dels til Borre. Ved kongelig resolusjon av 7. mai 1849 ble det i sin helhet lagt til Borre under Mellom Jarlsberg sorenskriveri. 
Navnet Søndre Jarlsberg sorenskriveri ble endret til Sør-Jarlsberg sorenskriveri ved kongelig resolusjon av 10. november 1922. Tønsberg byfogdembete ble opphevet i 1933, og byen ble lagt som eget tinglag til Sør-Jarlsberg sorenskriveri. Navnet Sør-Jarlsberg sorenskriveri ble endret til Tønsberg sorenskriveri 23. oktober 1936. Ved resolusjon 6. juni 1952 ble Jarlsberg sorenskriveri opprettet av Sem og Stokke tinglag samt Andebu fra Sandar sorenskriveri. Tønsberg sorenskriveri beholdt tinglagene Nøtterøy og Tjøme ved siden av kjøpstaden Tønsberg.

Arkiv

Arkivet etter Søndre Jarlsberg sorenskriveri er avlevert til Statsarkivet i Kongsberg. Arkivet består av rettergangsmateriale, skiftemateriale, tinglysning, vergemålsmateriale, firmaregistre og notarialforretninger.

Kilder

Arkivkatalog for Søndre Jarlsberg sorenskriveri, ved Statsarkivet i Kongsberg.
Hellen skole

Historie

Hellen skole var den første nye skolen som ble bygget i Bergen etter den andre verdenskrig, og ble i mange år vist frem til besøkende som reklame for byen. Ved oppstarten gikk det ca. 500 elever ved skolen. Barn som tidligere måtte sokne til Krohnengen og Sandviken skole fikk nå gå i sin egen krets sammen med elever fra den nedlagte Ytre Sandviken skole. Elevtallet vokste sterkt i årene etter åpningen og var på vel 700 midt på 1960-tallet, for så å synke med åpningen av Lønborg skole. Like inntil da var der tre paralleller i blant annet førsteklassene. På 1990-tallet hadde skolen ca. 200 elever. 
Nytt gymnastikkbygg ble innviet i 1966.
Arkivet etter Hellen skole er oppbevart ved Bergen Byarkiv. Dokumentasjon om aktiviteter med tilknytning til skolen finnes i arkivene etter Foreldrelaget ved Hellen skole, etter Hellen skoles musikkorps og etter Hellen skoles orkester.
Barna Synger

Barna Synger 1, 2 og 3

Utgitt i 2004
Produsert og mikset av Rolf-Olav Ringkjøb og Trond Slyngstadli for Press Play Productions.
Arrangement: Helge Flatland
Saving the City Vol 1

Saving the City Vol. 1 er et musikkalbum med The Afeeliated, utgitt i 2008.
Romanos Meloden

Liv og verk

Romanos vokste opp i Emesa, en hellenisert syrisk by ved Orontes. Etter oppveksten drog han til Beirut og ble viet til diakon i Oppstandelseskirken der. Under Anastasios Is regjeringstid kom han til Konstantinopel. Sin storhetstid som dikter hadde Romanos rundt midten av det sjette århundre. Han virket som melode (kirkesanger), dikter og komponist ved en kirke viet Vår Frue i Kyrou-kvarteret (dagens Hexi-Maramara.) Vår egen tid kjenner til mer enn 50 geniune Romanos-kontakier, vanligvis på mellom 20 og 30 strofer.
Etter kontakiene å dømme har Romanos foretatt grundige studier av Bibelen, og tekstene vitner om kjennskap til såvel greske hymner og prosahomilier som syriske preken- og hymneformer, særlig Efraim Syrerens.

Legendens Romanos

Legendens forteller at en julaften Romanos tok del i allnattsvigilien i den store Blachernae-kirken, viste Guds Moder seg for ham. Hun gav ham en skriftrull og bad ham ete den. Etter å ha svelget, trådte han opp på prekestolen og kvad mesterverket Julehymnen for første gang. Den samme inspirasjonsepisoden blir vanligvis gjengitt på Romanos-ikoner.
Mary-Kate og Ashley Olsen

Mary-Kate Olsen og Ashley Fuller Olsen er to tvillingsøstre fra USA (født 13. juni 1986) som er skuespillere sammen og etterhvert hver for seg. De har medvirket i filmer og TV-serier siden de var småbarn, men fikk sitt store gjennombrudd i TV-serien Under samme tak  (Full House). Skjønt de er meget like er de egentlig toeggede tvillinger.

Karriere

Søstrene ble født i 1986 i Sherman Oaks i California. Slekten Olsen er av dansk og norsk opprinnelse. Da tvillingene Olsen var ni måneder gamle tok deres mor dem med til prøvespill for rollen som Michelle Tanner i TV-serien Under samme tak. Egentlig var det allerede funnet et par som skulle spille Michelle i den nye serien, men produsentene ombestemte seg da de fikk se tvillingene Olsen.
Publikum ble så begeistret i Mary-Kate og Ashley Olsen slik at det var grunnlag for flere TV-serier hvor de begge kunne spille samtidig. I 1993 kom deres første film, To grandmothers house we go, og i 1995 spilte de in filmen It Takes Two. I løpet av de neste årene spilte de inn rundt tretti filmer som ble gitt ut direkte på video. Nickelodeon Kid’s Choice Awards. I 2001 kom deres tredje komedieserie, So Little Time, hvor de spilte tvillingene Chloe og Riley Carlson, som bodde i California med sine fraskilte foreldre og en nysgjerrig hovmester.
I 2004 hadde de hovedrollene i filmen New York minute hvor de spilte tvillingsøstrene Jane og Roxy Ryan.
Søstrene startet også foretaket Dualstar Entertainment med Robert Thorne som arbeidet for tvillingene i femten år. Før de fylte 10 år var Mary-Kate Olsen og Ashley Fuller Olsen de yngste millionærer i USA som selv har tjent sine egne penger. I dag har tvillingene kjøpt ut Robert Thorne og eier selv hele foretaket. Dualstar selger og lanserer alle produkter som markedsføres i tvillingenes navn, eksempelvis filmer, bøker, sminke, plater og klær. I dag omsetter foretaket for to milliarder i året.
Søstrene Olsen har designet klær for jenter mellom fire og fjorten år for den amerikanske varehuskjeden Walmart under navnet «Mary-Kate and Ashley: Real fashion for real girls». Etter det har de beveget seg oppover på  motestigen med merket «The Row» samt undermerket «Elizabeth & James» (oppkalt etter to av søsknene sine).
I dag er tvillingene interessert i å gjøre karriere enkeltvis.
I oktober 2008 utga søstrene Olsen boken, Influence der de intervjuet en rekke store moteskapere.
Søstrene har en eldre bror, Trent, en lillesøster, Elisabeth, samt to halvbrødre Taylor og Jake. Foreldrene ble skilt i 1995 og faren fikk halvbrødrene med sin nye hustru Martha Mackenzie-Olsen.
Boksing under Panamerikanske leker 1955

Boksing under Panamerikanske leker 1955 ble arrangert i Mexico by i Mexico fra 12. til 26. mars 1955. Det var totalt 10 vektklasser og Argentina ble beste nasjon med fire gullmedaljer foran USA med tre.
María Grazzia Bianchi

2017

Hun representerte Venezuela under VM i friidrett 2017, der hun deltok på maraton. Hun endte på 77.-plass med tiden 3:04:11.
Majayjay

Majayjay (Bayan ng Majayjay) er en kommune i Filippinene. Kommunen ligger på øya Luzon og tilhører provinsen Laguna. Folkemengden var på 23 681 innbyggere i 2015.
Geo Foss

Bakgrunn

Foss var sønn av apoteker Theodor Foss og Janna Røhne. Han tok militær utdannelse og ble sjøoffiser i 1901. I 1927 ble han gift med Astrid Knudtzon, født Schjelderup.

Virke

Foss gikk etter utdannelsen i 1901 i mexikansk tjeneste som kaptein i sjøforsvaret. Året etter fikk han stilling som løytnant i Siams marine, noe som ble starten på en lang karriere i Thailand og Sørøstasia. Foss virket som rådgiver i sjøfartsspørsmål og var involvert i maritime utdannelser i Thailand. Han skrev lærebøker i navigasjon, utga også en bok om Thailands fyr- og merkevesen og publiserte årlige høyvannstabeller. Foss var også komitémedlem ved utarbeidelsen av sjøfartslovgivning for Thailand. Fra 1910 av var Foss havnefogd i Bangkok. I 1925 fikk han tittelen førsterådgiver. Fra 1930 var han honorær generalkonsul for Siam.
Foss drev også forretningsvirksomhet og var direktør for kokos- og gummiplantasjer i Malaya.

Utmerkelser

Foss ble 6. januar 1926 av kong Haakon VII utnevnt til ridder av 1. klasse av St. Olavs orden «for fortjenester av norske interesser i Siam». Han ble også tildelt Thailands krones orden, Den hvite elefants orden og fire andre thailandske medaljer.
Beleiringen av Port Royal i 1710

Beleiringen av Port Royal (5. til 13. oktober 1710), også kjent som Erobringen av Acadia, ble utført av britiske soldater og provinstyrker under Francis Nicholson mot en fransk garnison i Acadia kommandert av de Subercase, i den acadiske hovedstaden Port Royal. Den vellykkede britiske beleiringen markerte begynnelsen på den permanente britiske kontrollen over halvøy-området av Acadia, som de ga navnet Nova Scotia, og det var første gangen britene tok, og klarte å holde på en fransk koloni og andre engelske territorier tatt fra indianerne. Etter at franskmennene overga seg okkuperte britene fortet i hovedstaden og feiret at de hadde erobret en av de største festningene i Europa. De ga stedet det nye navnet Annapolis Royal.
Beleiringen var det tredje forsøket til britene under Dronning Anne-krigen på å erobre den akadiske hovedstaden, og det fikk store følger for de neste 50 årene. Erobringen var et nøkkelelement i forhandlingene mellom Frankrike og Storbritannia i 1711-1713 om saker i Nord-Amerika. Det førte til at den nye kolonien Nova Scotia ble opprettet, og førte til stor uro om skjebnen til både akadiarane og Mi'kmaq-folket, som fremdeles bodde i Acadia.
Erobringen av Acadia var et særdeles viktig element i historien til de kanadiske statene - det skjedde før britene erobret Louisbourg og Quebec, og varslet slutten på den franske makten i Nord-Amerika i det hele.
Télécom ParisTech

Télécom ParisTech er en fransk grande école som uteksaminerer ingeniører nord i Frankrike (Paris), og som er medlem av Université Paris-Saclay.
Beginerhusene i Turnhout

Historie

Ifølge legenden ble beginerhusene grunnlagt rundt 1370 av Maria av Brabant, Jan III av Brabants datter. Historien viser at dette ikke kan stemme, beginerhusene ble grunnlagt rundt 100 år før hennes fødsel, i begynnelsen av det 13. århundre. Det er mer sannsynlig at hun har vært en av beginerhusenes meséner. 
I årenes løp har beginerhusene både vært hjem for flere hundre beginere, og blitt rammet av katastrofer som branner, plyndringer og pest. I 1562 ble de lagt i aske av en kraftig brann og gjenoppbygget under ledelse av hertugen av Brabant.
Begijnhofkirken ble bygget i 1662-1667 i sørnederlandsk barokk, noe som vises i de høye vinduene og de ranke støttepilarene som er bredere nederst. Kirkens interiør er fremdeles hovedsakelig barokt. Het Heilig Aanschijns kapel ble bygget på slutten av det 19. århundre.
Heilige Geesthuis, der de fattigste av beginerne bodde, ble revet og på stedet bygget man i 1911 husene 3, 4, og 5 ifølge J. Taeymans planer.
Soñar Es Gratis

Soñar Es Gratis er den kostarikanske musikkgruppa Percances første EP. Den blei utgitt i 2007, og blei redigert og gjenutgitt i 2009 under navnet Soñar Es Gratis (Edición Especial), med en ekstra CD som inneholder de tre musikkvideoene fra albumet.
Klagesangene

Klagesangene (hebraisk: איכה – ʾÊḵâ, fra dens incipit «hvordan») er en poetisk samling av klager over ødeleggelsen av Jerusalem. I jødedommens Hebraiske Bibel opptrer den i Ketuvim («Skriftene») ved siden Høysangen, Ruts bok, Forkynneren og Esters bok (Megilloth, «De fem skriftruller»), men det er ingen fastlagt orden. I kristendommens Det gamle testamentet følger Klagesangene etter Jeremias bok, da tradisjonen hevdet at profeten Jeremia var forfatteren av Klagesangene, men denne tilskrivingen til Jeremia er ikke lenger akseptert, skjønt det er akseptert at ødeleggelsen av Jerusalem av babylonerne i 586 f.Kr. danner bakgrunnen for diktene.
Boken er delvis en «bysorg», klagingen over Guds egen by er forlatt, dens ødeleggelse og dens til sist tilbakevending til guddommelighet, og delvis en sørgesang for begravelse hvor etterlatte og sørgende gråter og tiltaler de døde. Profeten lider over folkets smerte og ulykke, og han ber for byen og folket. Tonen er dyster: Gud snakker ikke, graden av lidelse er presentert som ufortjent, og forventningene for framtidig forsoning er minimal.
Boken er tradisjonelt lest opp i jødiske samfunn på Tisha B'Av (Niende Ab), sørgingen over ødeleggelsen av både det første tempelet og det andre. I kristendommen er det tradisjonelt lest under påskemarkeringene.

Struktur

Klagesangene består av fem adskilte dikt som tilsvarer dets fem kapitler. De første fire er skrevet som akrostikon (dikt hvor de første eller siste bokstavene i hver linje til sammen danner et nytt ord eller setning): kapitlene 1, 2 og 4 har hver 22 vers, tilsvarer de 22 bokstavene i det hebraiske alfabetet, første linje begynner med første bokstav i alfabetet, det andre med andre bokstav, og slik videre. Kapittel 3 har 66 vers, så hver bokstav begynner med tre linjer og det femte diktet er unntaket og ikke akrostikon, men har fortsatt 22 linjer. Om det er en annen hensikt utover poetisk lek er ikke kjent.
I motsetningen vanlig alfabetisk orden, har de midtre kapitlene i Klagesangene bokstaven Pe (den 17. bokstaven) plassert før Ayin (den 16.). Det første kapittelet benytter vanlig alfabetisk orden.

Komposisjon

Klagesangene har tradisjonelt blitt tilskrevet Jeremia, antagelig på grunnlag av referanse i Andre Krønikebok 35:25 til profeten hvor han komponerte en klagesang til kong Josjia av Juda, men det er ingen referanse til Josjia i Klagesangene og det er ingen direkte grunn til tilskrive den til Jeremia. Språket passer en tid til det babylonske fangenskapet (586–520 f.Kr.) og diktene har antagelig sin opprinnelse hos jødene som ble igjen i landet. Forskerne er delt i spørsmålet om det er en eller flere forfattere. En ledetråd som peker mot flere forfattere er kjønnet på øyevitnet og situasjonen til førsteperson endres, fortellingen er feminin i første og andre klagesang, og maskulin i tredje, mens fjerde og femte er øyevitnenes rapporter om Jerusalems ødeleggelse. Omvendt er likheten i stil, ordvalg og teologisk utsikt, foruten den ensartede historiske settingen argumenter for at det er kun en forfatter.
Lost Tapes 1966

Historie

16 av låtene er spilt inn i Vardø gymsal i 1966, på en Tandberg båndopptaker der mikrofonen lå på gulvet på scenen. Demotapen ble sendt som et lydbrev til Svein Erik Børja, i håp om å få platekontrakt. Tapen dukket opp hjemme hos Børja etter hans død, og kom i bandets eie igjen. De to siste låtene på plata er studioinnspillinger, og gruppens eneste single.
Fylkesvei 3726

Fylkesvei 3726 går mellom Blakstad og Neset i Froland kommune. Veien er 1,7 km lang.
Frem til 2019 hadde veien betegnelsen Fylkesvei 155.
Saribia

Utseende

Middelsstore (vingespenn 40-50 millimeter), brune dagsommerfugler. Bakvingen ender i to korte, slanke stjerter. Undersiden er rødbrun med smale, hvite tverrstriper, en liten, oval øyeflekk i spissen av forvingen og en større, skjev øyeflekk ved ytterkanten av bakvingen, som har en rad av smale, mørke flekker langs ytterkanten.

Utbredelse

Slekten er utbredt på Madagaskar.
Bernardino Rivadavia

Utdanning og bakgrunn

Som sønn av en rik jurist studerte Bernardino Rivadavia jus ved Real Colegio de San Carlos, men han fullførte ikke studiene. I 1809 ble han gift med Juana del Pino y Vera Mujica, datter til den spanske visekongen av Rio de la Plata, Joaquín del Pino y Rozas.

Karriere

Etter å ha vært aktiv i motstandskampen mot Storbritannia i 1806 og mairevolusjonen i 1810 ble han i 1811 den dominerende i triumviratet som ledet landet gjennom verv som finansminister og forsvarsminister. Fra 1814 til 1821 var han sammen med Manuel Belgrado i Europa for å søke politisk støtte i Spania, Storbritannia og Frankrike, men den turen ble en diplomatisk fiasko. 
Han ble likevel utnevnt til minister for Buenos Aires i 1821 og i det vervet mye for å utvikle byen, ofte på bekostning av resten av landet. For å gjøre byen mer europeisk bygget han brede gater, skoler og utvidet nasjonalbiblioteket. Han grunnla Universitetet i Buenos Aires så vel som teater og kontinentets første naturvitenskapelige museum. Prosjektene ble finansiert med lån, disse ble senere overtatt av landet og ble ikke nedbetalt før i 1904.

President

Da han i 1826 ble valgt til president, hadde landet mange problemer, blant annet en pågående krig med Brasil om området som nå er kjent som Uruguay. Han møtte også mye motstand fra de øvrige provinsene i landet. Hans periode som president ble derfor kort, allerede 29. juni 1827 leverte han inn sin avskjed og ble etterfulgt av Vicente López y Planes. I ettertid er hans presidentgjerning blitt vurdert positivt for arbeidet med å utvikle utdanning og å skille kirke og stat, men negativt for hans anglofile holdning, hans tollpolitikk med lave tollgrenser som tillot stor grad av britisk import og skadet den svake innenriksøkonomien.
I 1829 reiste han i eksil til Europa, men returnerte i 1834 for å konfrontere sine politiske fiender. Han ble etter hjemkomsten umiddelbart idømt nytt eksil og reiste da først til Brasil, senere til Spania, hvor han døde. Til tross for at han ba om at de ikke måtte bringes tilbake til Argentina, ble hans jordiske levninger i 1857 tilbakeført til landet, hedret som generalkaptein og lagt i et mausoleum på Plaza Miserere, ved siden av Avenida Rivadavia i Buenos Aires. I Bahía Blanca er det et stort monument til minne om landets første president.